Projektas

LIETUVOS RESPUBLIKOS SEIMAS

NUTARIMAS

DĖL VALSTYBĖS GARANTIJOS SUTEIKIMO ŠIAURĖS INVESTICIJŲ BANKUI

2014 m.	d. Nr.

Vilnius

Lietuvos Respublikos Seimas, vadovaudamasis Lietuvos Respublikos investicijų įstatymo 13 straipsnio 1 dalies 3 punktu, Lietuvos Respublikos valstybės skolos įstatymo 6 straipsnio 1 dalimi, n u t a r i a:

1 straipsnis.

Suteikti valstybės garantiją Šiaurės investicijų bankui dėl akcinei bendrovei „Klaipėdos nafta“ teikiamos iki 20 metų laikotarpiui 34 754 402 (trisdešimt keturių milijonų septynių šimtų penkiasdešimt keturių tūkstančių keturių šimtų dviejų) eurų paskolos už Šiaurės investicijų banko nustatytą palūkanų normą investicijų projektui „Suskystintų gamtinių dujų terminalas“ finansuoti, valstybei prisiimant garantinius įsipareigojimus dėl 34 754 402 (trisdešimt keturių milijonų septynių šimtų penkiasdešimt keturių tūkstančių keturių šimtų dviejų) eurų paskolos ir palūkanų mokėjimo.

2 straipsnis.

Nustatyti, kad valstybės garantija dėl šio nutarimo 1 straipsnyje nurodytos paskolos galioja ir tuo atveju, kai:

1) teisės aktų nustatyta tvarka akcinės bendrovės „Klaipėdos nafta“ įgyvendinamas investicijų projektas „Suskystintų gamtinių dujų terminalas“ ir (ar) jį sudarantys darbai, ir (ar) turtas perduodami ir (ar) šios bendrovės vykdoma suskystintų gamtinių dujų terminalo (toliau – SGDT) veikla perkeliama į akcinės bendrovės „Klaipėdos nafta“ 100 (vienu šimtu) procentų tiesiogiai valdomą dukterinę bendrovę;

2) šio straipsnio 1 punkte nurodytai dukterinei bendrovei perduodamos visos akcinės bendrovės „Klaipėdos nafta“ teisės ir pareigos, susijusios su investicijų projekto „Suskystintų gamtinių dujų terminalas“ įgyvendinimu ir (ar) projektą sudarančiais darbais, ir (ar) turtu ir (ar) SGDT veikla, t. y. visas turtas, įskaitant šio nutarimo 3 straipsnio 1 punkte nurodytą hipoteką, visi įsipareigojimai, įskaitant teises ir pareigas pagal šio nutarimo 1 straipsnyje nurodytą paskolą ir visos teisės į SGDT lėšas;

3) Lietuvos Respublika tiesiogiai kontroliuodama išlaiko ne mažiau kaip 67 (šešiasdešimt septynis) procentus akcinės bendrovės „Klaipėdos nafta“ akcijų ir akcinė bendrovė „Klaipėdos nafta“ išlaiko 100 (vieną šimtą) procentų šio straipsnio 1 punkte nurodytos dukterinės bendrovės akcijų visą šio nutarimo 1 straipsnyje nurodytos paskolos galiojimo laikotarpį.

3 straipsnis.

Nustatyti, kad valstybės garantija gali būti pasirašoma, kai:

1) akcinė bendrovė „Klaipėdos nafta“ sąlygine hipoteka (antriniu įkeitimu) įkeičia Lietuvos Respublikos finansų ministerijai SGDT būsimus nekilnojamuosius daiktus ir su jais neatsiejamai susijusius daiktus, t. y. SGDT jungtį ir jos technologinius priklausinius, kurie bus sukurti ateityje ir (arba) kurių savininke akcinė bendrovė „Klaipėdos nafta“ arba šio nutarimo 2 straipsnio 1 punkte nurodyta dukterinė bendrovė taps ateityje, įgyvendinusios investicijų projektą „Suskystintų gamtinių dujų terminalas“, už ne mažesnę negu 100 (vienas šimtas) procentų šio nutarimo 1 straipsnyje nurodytą paskolos sumą sutartinių įsipareigojimų įvykdymui užtikrinti;

2) akcinė bendrovė „Klaipėdos nafta“ sumoka garantinę įmoką, lygią 0,1 (vienai dešimtajai) procento šio nutarimo 1 straipsnyje nurodytos paskolos sumos.

Seimo Pirmininkas